次韻范寥孟冬大閲之什
作者：張守
朝代：宋

paragraphs: 承平不用衛與英，赤子頻弄潢池兵。
猰貐向恃七閩險，彗孛欲翳三辰明。
吾皇南顧念凋瘵，舊臣雖老堪一行。
奉詔褰帷問瘡痏，一意摩拊無他營。
爾來松溪掃遺孽，卒歲不復枹鼓鳴。
九農豐登四郊静，孟冬大閲張軍聲。
摩天金鼓動霜曉，井鉞色正參旗横。
羽箭犀利七札薄，鐵騎馳突一鳥輕。
戰士人人逞驍儁，猛將一一懷忠精。
吾軍如此粗可用，縱有綠林何足平。
獨公之家雄洛京，人物接武多名卿。
天涯邂逅見典刑，豈止一善宜盱衡。
胸中韜鈐想餘事，筆下文采常知名。
登塲縱觀重感慨，那得萬騎聽使令。
通和強敵固下策，自古三王猶有征。
得君耆艾將神武，定看却敵賢長城。